**ПОСТАНОВЛЕНИЕ № 17 ОТ 31 ЯНУАРИ 2007 Г. ЗА ОПРЕДЕЛЯНЕ НА УСЛОВИЯТА И РЕДА ЗА РАЗХОДВАНЕ НА ЦЕЛЕВИТЕ СРЕДСТВА ЗА ДИАГНОСТИКА И ЛЕЧЕНИЕ В ЛЕЧЕБНИ ЗАВЕДЕНИЯ ЗА БОЛНИЧНА ПОМОЩ НА ЛИЦА, КОИТО НЯМАТ ДОХОД И/ИЛИ ЛИЧНО ИМУЩЕСТВО, КОЕТО ДА ИМ ОСИГУРЯВА ЛИЧНО УЧАСТИЕ В ЗДРАВНООСИГУРИТЕЛНИЯ ПРОЦЕС (ЗАГЛ. ДОП. - ДВ, БР. 16 ОТ 2008 Г., ИЗМ. - ДВ, БР. 13 ОТ 2009 Г., ИЗМ. - ДВ, БР. 29 ОТ 2011 Г., В СИЛА ОТ 08.04.2011 Г.)**

Обн. ДВ. бр.13 от 9 Февруари 2007г., изм. ДВ. бр.16 от 15 Февруари 2008г., изм. ДВ. бр.13 от 17 Февруари 2009г., изм. ДВ. бр.29 от 8 Април 2011г., изм. и доп. ДВ. бр.2 от 7 Януари 2014г., изм. ДВ. бр.56 от 20 Юли 2016г., изм. **ДВ. бр.79 от 3 Октомври 2017г.**

**(ОБН. - ДВ, БР. 79 ОТ 2017 Г., В СИЛА ОТ 03.10.2017 Г.)**

**МИНИСТЕРСКИЯТ СЪВЕТ**

**ПОСТАНОВИ:**

**Чл. 1.** (1) (Доп. - ДВ, бр. 16 от 2008 г., изм. - ДВ, бр. 13 от 2009 г.) Министерството на труда и социалната политика чрез бюджета си да осигури заплащането на стойността на оказаната болнична медицинска помощ за диагностика и лечение в лечебните заведения на български граждани, които нямат доход и/или лично имущество, което да им осигурява лично участие в здравноосигурителния процес.

(2) (Доп. - ДВ, бр. 16 от 2008 г., изм. - ДВ, бр. 13 от 2009 г.) Средствата по ал. 1 се предоставят целево по бюджета на Агенцията за социално подпомагане за осъществяване на дейността по разходването им.

(3) (Нова - ДВ, бр. 2 от 2014 г., в сила от 01.01.2014 г.) Средствата по ал. 2, които са за сметка на държавния бюджет, се изплащат от Агенцията за социално подпомагане чрез Националната здравноосигурителна каса.

(4) (Предишна ал. 3 - ДВ, бр. 2 от 2014 г., в сила от 01.01.2014 г.) Средствата по ал. 1 се отпускат за български граждани, които:

1. не са здравноосигурени при условията и по реда на Закона за здравното осигуряване;

2. нямат доходи;

3. нямат вземания, влогове, дялови участия и ценни книжа, чиято обща стойност да надхвърля 500 лв.;

4. не притежават движима и недвижима собственост, която може да бъде източник на доходи, с изключение на вещите, които служат за обичайно потребление на лицето;

5. нямат сключен договор за предоставяне на собственост срещу задължение за издръжка и/или гледане;

6. (изм. - ДВ, бр. 29 от 2011 г., в сила от 08.04.2011 г.) не са прехвърляли жилищен, вилен, селскостопански или горски имот и/или идеални части от тях срещу заплащане през последната една година;

7. (изм. - ДВ, бр. 29 от 2011 г., в сила от 08.04.2011 г.) не са прехвърляли чрез договор за дарение собствеността върху жилищен, вилен, селскостопански или горски имот и/или идеални части от тях през последната една година;

8. (отм. - ДВ, бр. 29 от 2011 г., в сила от 08.04.2011 г.)

(5) (Нова - ДВ, бр. 29 от 2011 г., в сила от 08.04.2011 г., предишна ал. 4, изм. - ДВ, бр. 2 от 2014 г., в сила от 01.01.2014 г.) От правото по ал. 4 се ползват и лицата, за които това е предвидено в международен договор, по който Република България е страна, както и чужденците:

1. с разрешение за дългосрочно или постоянно пребиваване в Република България;

2. на които е предоставено убежище, статут на бежанец или хуманитарен статут;

3. ползващи се от временна закрила.

(6) (Предишна ал. 4, изм. - ДВ, бр. 29 от 2011 г., в сила от 08.04.2011 г., предишна ал. 5, изм. - ДВ, бр. 2 от 2014 г., в сила от 01.01.2014 г.) Стойността на оказаната болнична медицинска помощ за диагностика и лечение в лечебните заведения се определя по цени съгласно условията и реда, предвидени в чл. 55, ал. 2 от Закона за здравното осигуряване.

**Чл. 2.** (1) (Изм. - ДВ, бр. 2 от 2014 г., в сила от 01.01.2014 г., изм. - ДВ, бр. 79 от 2017 г., в сила от 03.10.2017 г.) При постъпване в лечебното заведение за болнична помощ лицата, отговарящи на условията на чл. 1, ал. 4, подават заявление-декларация по образец, утвърден от министъра на труда и социалната политика, за заплащане на оказаната им болнична медицинска помощ за диагностика и лечение.

(2) (Изм. - ДВ, бр. 79 от 2017 г., в сила от 03.10.2017 г.) **Заявление-декларацията се подава чрез директора на лечебното заведение за болнична помощ до директора на дирекция "Социално подпомагане" по настоящ адрес на лицето.**

(3) (Изм. - ДВ, бр. 2 от 2014 г., в сила от 01.01.2014 г., изм. - ДВ, бр. 79 от 2017 г., в сила от 03.10.2017 г.) Директорът на дирекция "Социално подпомагане" нарежда извършването на социална анкета за установяване наличието на условията по чл. 1, ал. 4 за заплащане стойността на оказаната болнична медицинска помощ за диагностика и лечение в 7-дневен срок от получаване на заявление-декларацията.

(4) (Изм. - ДВ, бр. 29 от 2011 г., в сила от 08.04.2011 г.) Социалната анкета се извършва от дирекциите "Социално подпомагане" по информация само за лицето, предоставена по реда на чл. 6, ал. 2 от Закона за социално подпомагане.

(5) (Нова - ДВ, бр. 29 от 2011 г., в сила от 08.04.2011 г.) За лица с предоставен статут на бежанец или хуманитарен статут, които не разполагат с необходимите документи, удостоверяващи правото им, дирекциите "Социално подпомагане" изискват по служебен път от Държавната агенция за бежанците издаването на удостоверение на основание чл. 54, ал. 2 от Закона за убежището и бежанците.

(6) (Предишна ал. 5 - ДВ, бр. 29 от 2011 г., в сила от 08.04.2011 г.) За резултата от социалната анкета по ал. 3 директорът на дирекция "Социално подпомагане" уведомява писмено директора на лечебното заведение, в което се провежда лечението на лицето.

**Чл. 3.** (Изм. - ДВ, бр. 2 от 2014 г., в сила от 01.01.2014 г.) (1) Директорът на лечебното заведение за болнична помощ изпраща до съответната районна здравноосигурителна каса, на чиято територия функционира, необходимите документи с искане за заплащане на извършената диагностика и лечение за изтеклия месец заедно с уведомлението по чл. 2, ал. 6.

(2) Районната здравноосигурителна каса извършва необходимата проверка на постъпилите документи по ал. 1 и ги предоставя на Националната здравноосигурителна каса за обобщаване.

(3) След обобщаване на информацията по ал. 2 Националната здравноосигурителна каса представя на Агенцията за социално подпомагане искане за трансфер на необходимите средства за разплащане.

(4) В 10-дневен срок от представяне на искането по ал. 3 Агенцията за социално подпомагане превежда на Националната здравноосигурителна каса заявените средства.

**Чл. 4.** (Изм. - ДВ, бр. 29 от 2011 г., в сила от 08.04.2011 г., отм. - ДВ, бр. 2 от 2014 г., в сила от 01.01.2014 г.)

**Заключителни разпоредби**

§ 1. (Изм. - ДВ, бр. 56 от 2016 г., в сила от 20.07.2016 г.) Постановлението се приема на основание чл. 6, ал. 1, т. 11 от Закона за социално подпомагане.

§ 2. (Изм. - ДВ, бр. 2 от 2014 г., в сила от 01.01.2014 г.) Изпълнението на постановлението се възлага на министъра на здравеопазването, на министъра на труда и социалната политика и на управителя на Националната здравноосигурителна каса.

**Заключителни разпоредби
КЪМ ПОСТАНОВЛЕНИЕ № 15 ОТ 1 ФЕВРУАРИ 2008 Г. ЗА ИЗПЪЛНЕНИЕТО НА ДЪРЖАВНИЯ БЮДЖЕТ НА РЕПУБЛИКА БЪЛГАРИЯ ЗА 2008 Г.**

(ОБН. - ДВ, БР. 16 ОТ 2008 Г.)

§ 7. В наименованието и навсякъде в Постановление № 17 на Министерския съвет от 2007 г. за определяне на условията и реда за разходване на целевите средства за диагностика и лечение в лечебни заведения за болнична помощ на български граждани за 2007 г., които нямат доход и/или лично имущество, което да им осигурява лично участие в здравноосигурителния процес (ДВ, бр. 13 от 2007 г.), след думите "за 2007 г." се добавя "и за 2008 г.".

**Заключителни разпоредби
КЪМ ПОСТАНОВЛЕНИЕ № 27 ОТ 9 ФЕВРУАРИ 2009 Г. ЗА ИЗПЪЛНЕНИЕТО НА ДЪРЖАВНИЯ БЮДЖЕТ НА РЕПУБЛИКА БЪЛГАРИЯ ЗА 2009 Г.**

(ОБН. - ДВ, БР. 13 ОТ 2009 Г.)

§ 5. В Постановление № 17 на Министерския съвет от 2007 г. за определяне на условията и реда за разходване на целевите средства за диагностика и лечение в лечебни заведения за болнична помощ на български граждани за 2007 г. и за 2008 г., които нямат доход и/или лично имущество, което да им осигурява лично участие в здравноосигурителния процес (обн., ДВ, бр. 13 от 2007 г.; доп., бр. 16 от 2008 г.) в наименованието и навсякъде в текста думите "за 2007 г. и за 2008 г." се заличават.

**Заключителни разпоредби
КЪМ ПОСТАНОВЛЕНИЕ № 78 ОТ 31 МАРТ 2011 Г. ЗА ИЗМЕНЕНИЕ И ДОПЪЛНЕНИЕ НА ПОСТАНОВЛЕНИЕ № 17 НА МИНИСТЕРСКИЯ СЪВЕТ ОТ 2007 Г. ЗА ОПРЕДЕЛЯНЕ НА УСЛОВИЯТА И РЕДА ЗА РАЗХОДВАНЕ НА ЦЕЛЕВИТЕ СРЕДСТВА ЗА ДИАГНОСТИКА И ЛЕЧЕНИЕ В ЛЕЧЕБНИ ЗАВЕДЕНИЯ ЗА БОЛНИЧНА ПОМОЩ НА БЪЛГАРСКИ ГРАЖДАНИ, КОИТО НЯМАТ ДОХОД И/ИЛИ ЛИЧНО ИМУЩЕСТВО, КОЕТО ДА ИМ ОСИГУРЯВА ЛИЧНО УЧАСТИЕ В ЗДРАВНООСИГУРИТЕЛНИЯ ПРОЦЕС**

(ОБН. - БР. 29 ОТ 2011 Г., В СИЛА ОТ 08.04.2011 Г.)

§ 6. Постановлението влиза в сила от деня на обнародването му в "Държавен вестник" и се прилага и за подадените молби-декларации, които са в процедура по чл. 2, ал. 3.

**Преходни и Заключителни разпоредби
КЪМ ПОСТАНОВЛЕНИЕ № 313 ОТ 27 ДЕКЕМВРИ 2013 Г. ЗА ИЗМЕНЕНИЕ И ДОПЪЛНЕНИЕ НА ПОСТАНОВЛЕНИЕ № 17 НА МИНИСТЕРСКИЯ СЪВЕТ ОТ 2007 Г. ЗА ОПРЕДЕЛЯНЕ НА УСЛОВИЯТА И РЕДА ЗА РАЗХОДВАНЕ НА ЦЕЛЕВИТЕ СРЕДСТВА ЗА ДИАГНОСТИКА И ЛЕЧЕНИЕ В ЛЕЧЕБНИ ЗАВЕДЕНИЯ ЗА БОЛНИЧНА ПОМОЩ НА ЛИЦА, КОИТО НЯМАТ ДОХОД И/ИЛИ ЛИЧНО ИМУЩЕСТВО, КОЕТО ДА ИМ ОСИГУРЯВА ЛИЧНО УЧАСТИЕ В ЗДРАВНООСИГУРИТЕЛНИЯ ПРОЦЕС**

(ОБН. - ДВ, БР. 2 от 2014 Г., В СИЛА ОТ 01.01.2014 Г.)

§ 6. (1) За извършените диагностика и лечение до влизането в сила на постановлението искането за плащане до Агенцията за социално подпомагане се предявява до 31 януари 2014 г.

(2) Средствата по ал. 1 се изплащат от Агенцията за социално подпомагане на лечебните заведения за болнична помощ до края на февруари 2014 г.

§ 7. Постановлението влиза в сила от 1 януари 2014 г.

**Заключителни разпоредби
КЪМ ПОСТАНОВЛЕНИЕ № 176 ОТ 18 ЮЛИ 2016 Г. ЗА ИЗМЕНЕНИЕ И ДОПЪЛНЕНИЕ НА НОРМАТИВНИ АКТОВЕ НА МИНИСТЕРСКИЯ СЪВЕТ**

(ОБН. - ДВ, БР. 56 ОТ 2016 Г., В СИЛА ОТ 20.07.2016 Г.)

§ 7. Постановлението влиза в сила от 20 юли 2016 г.

**Заключителни разпоредби
КЪМ ПОСТАНОВЛЕНИЕ № 214 ОТ 29 СЕПТЕМВРИ 2017 Г. ЗА ИЗМЕНЕНИЕ НА ПОСТАНОВЛЕНИЕ № 17 НА МИНИСТЕРСКИЯ СЪВЕТ ОТ 2007 Г. ЗА ОПРЕДЕЛЯНЕ НА УСЛОВИЯТА И РЕДА ЗА РАЗХОДВАНЕ НА ЦЕЛЕВИТЕ СРЕДСТВА ЗА ДИАГНОСТИКА И ЛЕЧЕНИЕ В ЛЕЧЕБНИ ЗАВЕДЕНИЯ ЗА БОЛНИЧНА ПОМОЩ НА ЛИЦА, КОИТО НЯМАТ ДОХОД И/ИЛИ ЛИЧНО ИМУЩЕСТВО, КОЕТО ДА ИМ ОСИГУРЯВА ЛИЧНО УЧАСТИЕ В ЗДРАВНООСИГУРИТЕЛНИЯ ПРОЦЕС**

**(ОБН. - ДВ, БР. 79 ОТ 2017 Г., В СИЛА ОТ 03.10.2017 Г.)**